Diari Oficial de la Generalitat Valenciana


Sumari del DOGV 3022, del 26-06-1997 (1997/8544)

ORDRE de 19 de juny de 1997, de la Conselleria d'Ocupació, Indústria i Comerç, per la qual es regulen diverses mesures de foment d'ocupació destinades a persones amb discapacitat per a l'exercici de 1997.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3022

Data del DOGV
:   26-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8544


Data del document
:   19-06-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 19 de juny de 1997, de la Conselleria d'Ocupació, Indústria i Comerç, per la qual es regulen diverses mesures de foment d'ocupació destinades a persones amb discapacitat per a l'exercici de 1997. [97/8544]  
Les persones afectades per alguna discapacitat han de fer front a greus problemes d'accés a l'ocupació, i no poden gaudir, per això, d'una renda satisfactòria ni d'una qualitat de vida adequada.   
La Generalitat Valenciana, d'acord amb les consignacions pressupostàries destinades a aquesta finalitat i amb les previsions del Programa Operatiu de la Comunitat Valenciana (EDG 9665/1999), assumeix com un dels seus compromisos principals la prestació d'una atenció prioritària a la problemàtica que pateix aquest col·lectiu a la nostra Comunitat. Amb aquesta finalitat, la Conselleria d'Ocupació, Indústria i Comerç posarà en marxa durant aquest exercici diverses mesures polítiques i socials que ajuden a aconseguir un ajust personal per a les persones afectades per algun tipus de minusvalidesa, a través de la generació directa de llocs de treball.   
Aquesta ordre regula les mesures de foment d'ocupació destinades a afavorir la integració d'aquestes persones en centres especials d'ocupació (Ordre de 10 d'abril de 1986, DOGV de 14 de maig) i l'establiment com a treballadors(es) autònoms(es). Així mateix, es fixen ajudes per fomentar experiències, com la coneguda pel nom d'"Ocupació amb suport", que tendeixen a la integració final de persones amb discapacitat psíquica en el mercat laboral ordinari.  
En virtut d'això i fent ús de les atribucions que m'atorguen l'article 35 de la Llei 5/1983, del Govern Valencià, i l'article 47.11 de la Llei d'Hisenda Pública Valenciana,  
ORDENE  
Article 1. Objectiu i ajudes  
S'estableix, en l'àmbit de la Comunitat Valenciana, un programa adreçat a promoure i facilitar la integració laboral de persones amb discapacitat.  
Les ajudes que integren aquest programa es destinaran a:  
a) Creació de llocs de treball en centres especials d'ocupació.  
b) Manteniment dels llocs indicats en l'apartat anterior.  
c) Facilitar l'establiment com a treballadors(es) autònoms(es) o pel seu compte a persones que, sent discapacitades, romanguen en situació de desocupació.  
d) Fomentar l'experiència d'"Ocupació amb suport", com una mesura singular d'obtenció d'una ocupació normalitzada.  
Article 2. Dotació pressupostària  
L'import global màxim per a la totalitat de les ajudes previstes en aquesta ordre és de 912.595.319 pessetes, dels quals 11.721.414 pessetes són finançats pel FSE i 8.518.000 pessetes són fons associats als anteriors. Aquest import es desglossarà :  
- A càrrec de la línia 4.15 (Plans de Foment d'Ocupació per a Discapacitats), 831.200.531 pessetes.  
- A càrrec de la línia 7.03 (D.D.X.S.O. Discapacitats), 32.274.099 pessetes.  
Ambdues línies de subvenció pertanyen al programa 322.30 (Foment del Cooperativisme i de l'Economia Social) dels pressupostos de 1997.  
TÍTOL I  
Centres especials d'ocupació  
CAPÍTOL I  
Sobre creació i manteniment de llocs de treball  
en centres especials d'ocupació  
Article 3. Creació de llocs de treball  
Les ajudes recollides en aquest article tenen com a finalitat donar suport a projectes que generen ocupació de caràcter estable per a persones discapacitades, a través de la creació o l'ampliació de centres especials d'ocupació.  
A aquest efecte es podran concedir les següents ajudes:  
1. Subvenció a la contractació, en casos de projectes de reconegut interés social que creen llocs de treball estable per a persones amb discapacitat i en els quals la inversió en actius fixos siga un element de raonable consideració.  
2. Subvenció de 4 punts per a la reducció parcial d'interessos, dels préstecs formalitzats amb les entitats de crèdit que tinguen subscrit a aquest efecte un conveni amb la Conselleria d'Ocupació, Indústria i Comerç o, si de cas hi manca, amb el Ministeri de Treball i Seguretat Social.  
Els préstecs tindran com a objecte el finançament dels projectes indicats en el punt anterior i la quantia màxima subvencionable d'aquests estarà compresa entre 500.000 pessetes i 4.000.000 de pessetes per lloc de treball que es cree.  
Els préstecs l'import dels quals no supere els 2.000.000 de pessetes tindran una durada màxima de 5 anys, i podrà incloure'n un de carència.  
Per al supòsit de préstecs de quantia superior, el termini d'amortització podrà ser de fins 8 anys, i podrà incloure 2 anys de carència.  
Tot això, sense perjudici que puguen concertar-se operacions de major durada; en aquest cas, el tram que sobrepasse l'anteriorment indicat no serà objecte de subvenció.  
Els préstecs no podran ser cancel·lats durant el primer any de vida. Si es fa així, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produeix una vegada transcorregut l'esmentat període, el reintegrament es farà de la part de subvenció no meritada.  
3. Subvenció per a assistència tècnica, tot entenent per aquesta l'assessorament i/o la formació empresarial, la realització d'estudis de viabilitat, organització o mercat, l'elaboració de projectes, l'assessorament comptable economicofinancer, comercial i jurídic i, en general, totes les accions que faciliten la iniciativa empresarial.  
L'import de la subvenció no podrà superar el 80% del cost de l'assistència tècnica.  
Les subvencions anteriors (1, 2 i 3) no superaran, en conjunt, la quantia de 2.000.000 de pessetes per lloc de treball creat amb caràcter estable, tret de casos excepcionals en què expressament així s'autoritze.  
En aquells centres en els quals, per l'activitat econòmica que desenvolupen o pel tipus o el grau de discapacitat dels/les treballadors/es que s'hi integren calga un pla formatiu especial, es podran concertar, inicialment, contractes d'aprenentatge de fins dos anys de durada. Idèntica opció es permetrà als centres en els casos d'ampliació de plantilla. En tot cas, la realització del contracte d'aprenentatge haurà de respectar els procediments i límits per a l'esmentada modalitat contractual recollits en el Reial Decret 2.317/1993, de 29 de desembre, i les altres normes reguladores del contracte d'aprenentatge.  
Transcorregut el termini de durada pactat, aquests contractes d'aprenentatge hauran de transformar-se en contractes de durada indefinida sense que, en cap cas, puguen ser coberts aquests llocs de treball mitjançant nous contractes d'aprenentatge.  
Es podran concertar contractes de treball en la modalitat de baix rendiment, de conformitat amb l'article 12. c) del Reial Decret 1.368/1985, de 17 de juliol, amb treballadors afectats de discapacitat psíquica, després de l'informe previ favorable emés pels tècnics dels centres d'orientació i diagnòstic pertanyents a la Direcció General de Serveis Socials de la Conselleria de Benestar Social.  
Article 4. Manteniment de llocs de treball  
A fi de facilitar el manteniment dels llocs de treball, els centres especials d'ocupació podran accedir a les següents ajudes:  
1. Subvenció salarial, corresponent als llocs de treball ocupats per discapacitats/des contractats per temps indefinit, o per temps determinat, d'acord amb la legislació laboral vigent.  
El seu import no superarà el 50% del salari mínim interprofessional vigent en cada moment.  
La subvenció corresponent als llocs de treball ocupats per persones amb discapacitat que tinguen subscrit un contracte d'aprenentatge o el que, si s'escau, el substituïsca, d'acord amb el que indica l'article anterior, experimentarà una reducció proporcional a la jornada laboral pactada.  
Quan un treballador/a es trobe en situació d'incapacitat temporal (I. T.) i el centre complemente la seua retribució fins el 100% de la base reguladora, aquest serà mereixedor de l'ajuda salarial en la part proporcional a l'esmentat complement. Així mateix, serà objecte de subvenció el percentatge que va a càrrec de l'empresa, des del quart al quinzé dia en situació de I. T.   
2. Bonificació de la totalitat de l'aportació empresarial a la Seguretat Social, inclosa la corresponent a les contingències d'accidents de treball i malaltia professional i quotes de recaptació conjunta.  
Aquestes bonificacions seran deduïdes directament pels centres especials d'ocupació de les quotes que es liquiden mensualment a la Seguretat Social, d'acord amb la normativa vigent en aquesta matèria.  
Article 5. Altres subvencions al manteniment   
Perquè els centres especials d'ocupació puguen escometre determinades actuacions tendents a la consecució del manteniment del nivell d'ocupació i facilitar la seua estabilitat, podran accedir a:  
1. Subvenció per a l'adaptació de llocs de treball i eliminació de barreres arquitectòniques amb un límit del 80% del valor obtingut en multiplicar la quantia de 500.000 pessetes pel nombre de treballadors/es discapacitats/des que formen part de la plantilla del centre.  
2. Subvenció per una sola vegada, destinada a sanejar i equilibrar financerament i pressupostàriament el centre en els termes i les condicions previstos en el Decret 2.273/1985, de 4 de desembre, pel qual s'aprova el Reglament dels Centres Especials d'Ocupació, i en l'Ordre Ministerial de 21 de febrer de 1986.  
3. Subvencions per assistència tècnica, destinades primordialment a:  
- Contractació de personal de direcció, tècnic i/o de suport terapèutic.  
- Estudis de viabilitat, organització i diagnosi.  
- Auditories i informes econòmics.  
- Qualssevol altres que tinguen com a finalitat elevar els nivells de productivitat i rendibilitat, i també procurar la prestació de serveis i l'ajust personal i social que requerisquen els/les treballadors/es discapacitats/des.  
L'import de la subvenció no podrà superar el 80% del cost de l'assistència tècnica.  
4. Aquells centres que per garantir el manteniment del nivell d'ocupació o per incrementar la productivitat necessiten ampliar la seua capacitat productiva o escometre projectes de modernització, sense que això tinga una incidència immediata en la creació de nous llocs de treball, podran accedir a una subvenció que facilite les inversions necessàries amb el límit del 80% del seu cost o de 2.000.000 de pessetes per lloc de treball mantingut.  
CAPÍTOL II  
Sobre requisits dels centres especials d'ocupació  
Article 6. Requisits comuns  
Tots els centres especials d'ocupació que sol·liciten les ajudes abans indicades hauran de reunir els requisits següents:  
a) Estar qualificats i inscrits en el registre administratiu creat per l'Ordre de 10 d'abril de 1986, de la Conselleria de Treball i Seguretat Social.  
b) Haver realitzat, si s'escau, la justificació documental de conformitat amb el que indica l'article 5 de l' Ordre de 10 d'abril de 1986 esmentada.  
c) Haver acreditat que es troben al corrent de les seues obligacions fiscals i davant la Seguretat Social, en els termes previstos en l'Ordre de 30 de maig de 1996 de la Conselleria d'Economia i Hisenda.  
Article 7. Subvencions per creació de llocs de treball. Requisits específics  
Per a accedir a les ajudes indicades en l'article 3, els qui promoguen o siguen titulars dels centres especials d'ocupació hauran d'acreditar:  
- Que el projecte tinga viabilitat tècnica, econòmica i financera, cosa que es realitzarà mitjançant la presentació de l'oportú estudi detallat.  
- Que el projecte comporte creació d'ocupació de caràcter estable.  
- Que els llocs de treball la creació dels quals se subvencione siguen coberts per discapacitats/des desocupats/des inscrits en les oficines d'ocupació o d'altres agències de col·locació degudament autoritzades.  
Article 8. Ajudes per al manteniment de llocs de treball. Requisits específics   
a) Per a la subvenció salarial, haurà d'haver-se pagat el salari corresponent als treballadors del centre, cosa que s'acreditarà mitjançant l'aportació de les nòmines degudament signades pels empleats.  
b) Per a la bonificació de quotes a la Seguretat Social, s'haurà d'acreditar el compliment, en temps i forma, de les obligacions que en matèria de cotització tinguen els centres especials d'ocupació.  
c) Per a la subvenció destinada a adaptar llocs de treball i eliminar barreres arquitectòniques, es justificarà la necessitat mitjançant l'oportuna memòria i/o, si s'escau, projecte tècnic, en els termes de l'article 46.3 del Text Refós de la Llei d'Hisenda Pública de la Generalitat Valenciana.  
d) Per a la subvenció destinada a equilibrar i sanejar financerament els centres especials d'ocupació, s'acreditarà que el centre, a més de tenir viabilitat tècnica, econòmica i financera, es troba en el moment de la sol·licitud en una situació financera tal, que es posa en greu perill la seua subsistència i, per tant, el manteniment dels llocs de treball. Per a això caldrà presentar la documentació econòmica precisa (balanços, comptes d'explotació...) que permeta determinar la necessitat i quantia de l'ajuda que garantisca la reestructuració i viabilitat del centre.  
e) Per a la subvenció per assistència tècnica, caldrà motivar la necessitat de l'acció per la qual se sol·licita l'ajuda, cosa que es realitzarà mitjançant la presentació de la memòria valorada a què fa referència l'apartat f) de l'article 11.  
f) Per a accedir a les ajudes per a la millora d'infraestructures o renovació tecnològica que preveu l'article 5.4, caldrà acreditar-ne la necessitat mitjançant un estudi tecnicoeconòmic que justifique l'adequació de l'acció que s'ha de subvencionar.  
CAPÍTOL III  
Sobre el procediment que cal seguir per a la concessió  
 d'ajudes a centres especials d'ocupació  
Article 9. Procediment general  
1. Les sol·licituds per a l'obtenció de les ajudes previstes en aquest títol, hauran d'adreçar-se a la Direcció General d'Ocupació i Economia Social, i es presentaran en imprés normalitzat, en el Registre General de la Conselleria d'Ocupació, Indústria i Comerç, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Quan la documentació aportada siga incompleta o incorrecta, es demanarà a l'interessat que en un termini de 10 dies repare la falta o presente la documentació pertinent, amb l'advertiment que si no ho fa així es considerarà que desisteix de la seua petició i s'hi arxivarà sense més tràmit.  
Article 10. Ajudes a la creació de llocs de treball. Documentació específica  
Les sol·licituds d'ajudes per a la creació de llocs de treball en centres especials d'ocupació aniran acompanyades de la documentació següent:  
- Identificació del/ de la promotor/a o representant, en el cas de centre especial d'ocupació de nova creació.  
- Memòria detallada del projecte i antecedents, i també les fonts de finançament.  
- Factura pro forma o pressupostos de les inversions que es realitzen i/o, si s'escau, projecte tècnic en els termes de l'article 46.3 del Text Refós de la Llei d'Hisenda Pública de la Generalitat Valenciana.  
- Relació de treballadors/es a contractar, dels quals haurà d'acreditar-se'n la condició de discapacitat/da i la situació de sol·licitant d'ocupació.  
- Si s'escau, certificat d'aprovació del préstec que se subvencione expedit per l'entitat creditícia que el concedeix.  
- Declaració d'altres ajudes sol·licitades o concedides per a la mateixa finalitat, si n'hi haguera.  
Article 11. Ajudes al manteniment de llocs de treball. Documentació específica  
Les sol·licituds d'ajudes per al manteniment de llocs de treball en centres especials d'ocupació aniran acompanyades de la documentació següent:  
a) Costos salarials:  
- Relació nominativa del personal amb discapacitat per als llocs de treball dels quals se sol·licita la subvenció.  
- Justificació de les retribucions percebudes pels/per les treballadors/es des de l'1 de gener de 1997 fins el mes anterior a la data de presentació de la sol·licitud.  
- En el supòsit que es tracte de contractats/des temporalment hauran d'aportar-se els contractes de treball, els informes d'alta en la Seguretat Social i l'acreditació de la seua discapacitat i la situació de sol·licitant d'ocupació.  
b) Bonificacions de quotes de la Seguretat Social:  
- Codi del compte cotització del centre especial d'ocupació.  
c) Adaptació de lloc de treball:  
- Es presentaran pressupostos i/o factures pro forma de la inversió que es realitze i/o projecte tècnic, si s'escau.  
d) Subvenció de sanejament financer:  
- Memòria explicativa del desequilibri financer i el seu origen.  
- Estudi economicofinancer de viabilitat.  
- Balanços i comptes d'explotació provisionals per als dos exercicis següents.  
e) Assistència tècnica:  
- Memòria valorada.  
- Contractes de treball o de prestació de serveis, si s'escau.  
- Documents d'alta en el sistema de la Seguretat Social.  
f) Renovació tecnològica:  
- Memòria i estudi tecnicoeconòmic.  
- Factures pro forma o pressupostos.  
Així mateix, els sol·licitants, qualsevol que siga el supòsit per al qual se sol·licita l'ajuda, hauran d'efectuar declaració d'altres subvencions sol·licitades o concedides per a la mateixa finalitat, si n'hi haguera.  
Article 12. Termini de presentació  
El termini de presentació de sol·licituds finalitzarà el 30 de setembre de 1997.  
CAPÍTOL IV  
Sobre resolució i pagament de les ajudes a centres  
especials d'ocupació  
Article 13. Resolució i pagament d'ajudes  
El director general d'Ocupació i Economia Social, per delegació del conseller d'Ocupació, Indústria i Comerç, adoptarà resolució motivada en el termini màxim d'un mes des de la data de presentació de la sol·licitud, transcorregut el qual sense que hi haja recaigut resolució expressa es considerarà desestimada. Per donar efectivitat a l'acte presumpte caldrà procedir de conformitat amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Les subvencions es faran efectives en els següents termes:  
1. Creació de llocs de treball.  
a) Les subvencions establides en els punts 1 i 3, de l'article 3r, se satisfaran:  
- Un 40%, després de l'acreditació prèvia de les contractacions realitzades i de les altres despeses de posada en marxa del projecte que, en tot cas, no seran inferiors al 40% de les indicades en aquest. Si de cas hi manca, caldrà que es formalitze un aval bancari per l'import que s'ha de pagar.  
- Un 20% es pagarà després de la justificació prèvia de, com a mínim, el 20% de les contractacions i inversions previstes o la formalització d'un aval bancari per l'import que corresponga a aquest percentatge.   
- La resta de la subvenció concedida es lliurarà quan el beneficiari justifique el compliment de l'objecte de la subvenció.   
Els avals no podran ser cancel·lats fins que no s'hagen justificat els fons percebuts anticipadament.  
b) Les subvencions financeres s'endossaran d'una sola vegada a l'entitat creditícia corresponent, després de la presentació prèvia del contracte de préstec davant la Conselleria, en un termini de 20 dies des de la data de notificació de la resolució de concessió. Aquestes ajudes es destinaran a l'amortització del principal, en els termes dels convenis de col·laboració vigents en cada exercici.  
No obstant això indicat en el paràgraf anterior, les entitats podran formalitzar els préstecs abans de conéixer l'aprovació o denegació de l'ajuda, si bé el prestatari haurà d'assumir el risc de fer front als interessos, en cas que no s'obtinga la subvenció sol·licitada.  
2. Manteniment de llocs de treball. Ajudes salarials i per assistència tècnica.  
a) Les ajudes salarials de l'article 4.1 i les corresponents a l'assistència tècnica indicades en l'article 5.3, se satisfaran de la següent forma:  
- Un 60%, de forma immediata al moment de la resolució de concessió, després de la formalització prèvia d'un aval bancari per l'import que s'ha de lliurar, tret que el centre haja justificat el pagament de nòmines per aquesta quantia.  
- Un 30%, després de la justificació del pagament dels salaris, o les despeses subvencionables, per la quantitat lliurada anteriorment i la formalització d'un aval bancari per l'import que corresponga, tret que es justifiquen pagaments salarials per aquest valor.  
- El 10% restant, o la quantitat que hi resulte, es lliurarà una vegada acreditat el total de la despesa objecte de subvenció.  
Excepcionalment, i ateses les característiques dels centres i/o la mobilitat de les seues plantilles, podran substituir-se la forma i els percentatges indicats per lliuraments de pagament bimestrals, després de la justificació prèvia dels salaris pagats.  
b) En els supòsits d'ampliació de la plantilla, quan les contractacions realitzades ho siguen per un període igual o inferior a tres mesos, el pagament s'efectuarà d'una sola vegada després de la justificació prèvia dels salaris pagats.  
Si les contractacions ho són per un període superior a tres mesos, el règim de lliurament dels pagaments serà l'indicat en l'apartat anterior.  
En els casos en què la subvenció per assistència tècnica tinga com a finalitat sufragar els costos d'estudis, informes o auditories, se'n farà efectiu un 40% d'aquesta, després de la formalització prèvia d'un aval bancari per l'import que s'ha de lliurar i de la presentació del contracte d'assistència, i la part restant al moment de l'acabament de l'acció objecte de l'ajuda. En aquest cas hauran de presentar-se les factures i els rebuts pertinents.  
3. Altres ajudes al manteniment:  
a) Les subvencions previstes en els punts 1 i 4 de l'article 5é, se satisfaran en els següents termes:  
- Un 15% es lliurarà immediatament al moment de la resolució de concessió, després de la formalització prèvia d'un aval bancari per l'import que s'ha de pagar, o la justificació de la despesa per import equivalent al percentatges assenyalat.  
- La quantitat restant es pagarà quan s'efectue la presentació de les factures i/o les certificacions d'obra, corresponents a les inversions efectivament realitzades, en els termes de l'article 47 bis, 1, apartat d) del Text Refós de la Llei d'Hisenda Pública de la Generalitat Valenciana.  
L'aval bancari no podrà ser cancel·lat fins que el beneficiari no haja justificat els fons percebuts, corresponents al lliurament del 15%.  
b) Les subvencions establides en el punt 2 de l'article 5é es lliuraran d'una sola vegada de forma immediata a la concessió d'aquestes.  
En el termini d'un mes, el centre beneficiari haurà de presentar la justificació economicocomptable que justifique l'aplicació de l'ajuda percebuda.  
TÍTOL II  
Ocupació autònoma  
CAPÍTOL I  
Sobre el foment de l'ocupació autònoma  
Article 14. Ocupació autònoma  
Les persones amb alguna discapacitat que, estant en situació de desocupació, vulguen establir-se com a treballadors/es autònoms/es o pel seu compte podran accedir a les següents ajudes:  
1. Subvenció de 500.000 pessetes, que contribuïsquen a garantir uns ingressos mínims durant l'inici de l'activitat econòmica.  
2. Subvenció per a la reducció d'interessos, de conformitat amb el que s'assenyala en l'article 3.2 , amb la següent particularitat:  
- L'import dels préstecs objecte de subvenció estarà comprés entre 500.000 i 2.000.000 de pessetes, tret que a la petició de subvenció s'adjunte un pla d'inversions en actius fixos; en aquest cas el valor d'aquestes fixarà l'import màxim del tram subvencionable del préstec. L'esmentat import no podrà sobrepassar els 4.000.000 de pessetes.   
Als efectes d'aquesta ordre no tindran la consideració de treballadors autònoms els qui, sent socis de societats mercantils, a més de l'aportació de capital, figuren en els seus òrgans d'administració com a càrrecs amb facultats executives.  
No podran accedir a aquestes ajudes els qui no desenvolupen una activitat econòmica amb caràcter continuat, i quedaran excloses, en conseqüència, totes aquelles que, en essència, siguen de temporada.  
Així mateix, no podran obtenir les ajudes establides en aquesta ordre els qui hagueren gaudit d'aquestes en alguns dels tres exercicis anteriors al de nova petició.   
CAPÍTOL II  
Sobre requisits que cal complir en l'ocupació autònoma  
Article 15. Requisits  
Els qui sol·liciten les ajudes per al seu establiment com a treballadors/es autònoms/es pel seu compte, hauran de reunir els següents requisits:  
- Tenir reconeguda la condició de minusvàlid/a o estar en condicions d'obtenir l'esmentat reconeixement dins de l'any actual.   
- Trobar-se en situació de desocupació i inscrits com a sol·licitants d'ocupació en les oficines d'ocupació o d'altres agències de col·locació degudament autoritzades l'àmbit d'actuació de les quals siga la Comunitat Valenciana, en el moment de petició de les ajudes, llevat que s'haguera iniciat l'activitat amb anterioritat a la publicació d'aquesta ordre; en aquest cas la situació de desocupació ha de referir-se al moment d'inici de l'activitat.  
- Haver acreditat que es troben al corrent de les obligacions fiscals i davant la Seguretat Social, en els termes previstos en l'Ordre de 30 de maig de 1996, de la Conselleria d'Economia i Hisenda.  
CAPÍTOL III  
Sobre el procediment que cal seguir en l'ocupació autònoma  
Article 16. Procediment  
1. Les sol·licituds per a l'obtenció de les ajudes previstes en aquest títol, s'hauran d'adreçar a la Direcció General d'Ocupació i Economia Social, i es presentaran en imprés normalitzat en el Registre General de la Conselleria d'Ocupació, Indústria i Comerç, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Quan la documentació aportada siga incompleta o incorrecta, es demanarà a l'interessat que en un termini de 10 dies repare la falta o presente la documentació pertinent, amb l'advertiment que, si no ho fera així, es considerarà que desisteix de la seua petició i s'hi arxivarà sense més tràmit.  
Article 17. Documentació  
Els qui sol·liciten les ajudes per establir-se com a treballadors autònoms, hauran d'aportar la següent documentació:   
- DNI i targeta NIF.  
- Memòria relativa a l'activitat que es realitze, amb indicació d'inversions projectades i fonts de finançament.  
- Certificat de qualificació de discapacitat.  
- Targeta de demanda d'ocupació.  
- Informe de vida laboral emés per la Tresoreria General de la Seguretat Social.  
- Certificat de dades sobre la domiciliació bancària (segons model).   
- Certificat d'aprovació del préstec subvencionable, si s'escau.  
- En el supòsit de préstec superior a 2.000.000 de pessetes, projecte d'inversions i pressupostos d'aquestes.  
- En el cas d'haver iniciat l'activitat prèviament a la sol·licitud de les ajudes haurà d'aportar-se declaració d'alta en l'Impost d'Activitats Econòmiques i resolució d'alta en el Règim Especial de Treballadors Autònoms de la Seguretat Social, si s'escau.  
- Declaració responsable que no s'ha gaudit en algun dels tres exercicis anteriors d'aquestes ajudes, ni sol·licitat en l'actual exercici altres subvencions pel mateix concepte.  
Article 18. Termini de sol·licitud de les ajudes  
El termini de presentació de sol·licituds finalitzarà el 30 de setembre de 1997.   
CAPÍTOL IV  
Sobre resolució i pagament de les ajudes  
per a l'ocupació autònoma  
Article 19. Resolució i pagament  
1. El director general d'Ocupació i Economia Social, per delegació del conseller d'Ocupació, Indústria i Comerç, adoptarà resolució motivada en el termini màxim d'un mes des de la data de presentació de la sol·licitud, transcorregut el qual sense que hi haja recaigut resolució expressa s'entendrà desestimada. Per donar efectivitat a l'acte presumpte haurà de procedir-se de conformitat amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. La subvenció en concepte de renda de subsistència es farà efectiva després de la justificació prèvia per part de l'interessat, en el termini de dos mesos des de la notificació de la resolució, de l'inici de l'activitat laboral pel seu compte i, si s'escau, l'alta en el corresponent Règim Especial de Treballadors Autònoms de la Seguretat Social, tret que ja hagueren acreditat aquests punts amb anterioritat.  
La subvenció en concepte de reducció d'interessos seguirà el règim indicat en l'article 13.1.b).  
Si s'escau, les inversions en actius fixos hauran d'acreditar-se simultàniament a la justificació de l'inici de l'activitat laboral, mitjançant la presentació dels documents justificatius de la inversió realitzada.  
Article 20. Obligacions  
Els destinataris de les ajudes tindran l'obligació de mantenir l'activitat pel seu compte durant un temps mínim de tres anys. En cas contrari i exceptuant-ne els supòsits de cessament per força major, estaran obligats a reintegrar a la Tresoreria de la Generalitat Valenciana la subvenció percebuda per la quantitat proporcional al temps de permanència.  
TÍTOL III  
Ocupació amb suport  
CAPÍTOL I  
Sobre el foment de l'ocupació amb suport  
Article 21. Ocupació amb suport  
S'estableixen ajudes per a potenciar experiències singulars que comporten la creació de llocs de treball en l'empresa ordinària a través, fonamentalment, d'accions basades en l'ocupació amb suport o d'altres de naturalesa anàloga.  
La cobertura dels esmentats llocs haurà de realitzar-se mitjançant la contractació, en qualsevol de les modalitats previstes en l'Estatut dels Treballadors i en les normes de desplegament, de desocupats/es afectats de discapacitat psíquica. La durada del contracte i de la jornada efectiva de treball es determinarà, en cada cas, d'acord amb les necessitats i la capacitat del treballador/a. Les ajudes sufragaran fins el 80% dels costos salarials del personal de suport : cercador d'ocupació, preparador laboral, formadors, etc. Així mateix, se subvencionaran els costos salarials dels treballadors/es que en el marc del projecte siguen contractats per empreses o administracions públiques que no tinguen la qualitat de centres especials d'ocupació.  
CAPÍTOL II  
Sobre requisits que cal complir en les accions  
d'ocupació amb suport  
Article 22. Requisits  
1. Les accions hauran de potenciar exclusivament la integració de persones afectades de discapacitat psíquica.  
2. En els supòsits que corresponga, haver acreditat que es troben al corrent de les obligacions fiscals i davant la Seguretat Social, en els termes previstos en l'Ordre de 30 de maig de 1996 de la Conselleria d'Economia i Hisenda.  
CAPÍTOL III  
Sobre el procediment que cal seguir per a la concessió  
d'ajudes a l'ocupació amb suport  
Article 23. Procediment   
1. Les sol·licituds per a l'obtenció de les ajudes previstes en aquest títol, hauran d'adreçar-se a la Direcció General d'ocupació i Economia Social, i es presentaran en imprés normalitzat, en el Registre General de la Conselleria d'Ocupació, Indústria i Comerç, o per mitjà de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. Quan la documentació aportada siga incompleta o incorrecta, es demanarà a l'interessat que en un termini de 10 dies repare la falta o presente la documentació pertinent, amb l'advertiment que si no ho fa així, es considerarà que desisteix de la seua petició i s'hi arxivarà sense més tràmit.  
Article 24. Documentació  
Les sol·licituds per a la concessió d'ajudes hauran d'anar acompanyades de la següent documentació:  
1. Els promotors del projecte  
- Memòria de l'acció que es realitze.  
- Càlcul dels costos salarials del personal de suport (cercador d'ocupació, preparador laboral, formadors, etc.).  
- Relació dels/les treballadors/es amb discapacitat inclosos en l'acció.  
2. Les empreses contractants  
- Certificat lliurat per l'entitat promotora del projecte relatiu a la condició d'empresa col·laboradora en aquest.  
- Contractes de treball i informes d'alta en la Seguretat Social.  
3. En qualsevol dels supòsits, declaració d'altres ajudes sol·licitades o concedides per a la mateixa finalitat, si n'hi haguera.  
Article 25. Termini de presentació   
El termini de presentació de sol·licituds finalitzarà el 30 de setembre de 1997.  
CAPÍTOL IV  
Sobre resolució i pagament d'ajudes per a ocupació amb suport  
Article 26. Resolució i pagament   
1. El director general d'Ocupació i Economia Social, per delegació del conseller d'Ocupació, Indústria i Comerç, adoptarà resolució motivada en el termini màxim d'un mes des de la data de presentació de la sol·licitud, transcorregut el qual sense que hi haja recaigut resolució expressa es considerarà desestimada. Per donar efectivitat a l'acte presumpte s'haurà de procedir de conformitat amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. El pagament es realitzarà bimestralment, després de la justificació prèvia de les despeses salarials objecte de la subvenció.  
TÍTOL IV  
Control de les accions i altres obligacions  
dels beneficiaris  
Article 27. Control de les accions  
1. La Direcció General d'Ocupació i Economia Social podrà en qualsevol moment realitzar el control i seguiment de les accions a través de les comprovacions que considere necessàries.  
2. El beneficiari estarà obligat a sotmetre's a les actuacions de control financer de la Intervenció General i, si s'escau, dels òrgans competents del Fons Social Europeu, pel que fa a les ajudes percebudes.  
Article 28. Declaració d'altres ajudes  
El beneficiari haurà de comunicar, en qualsevol moment de la vigència de l'expedient, d'altres ajudes públiques que haguera sol·licitat o obtingut per a la mateixa finalitat amb posterioritat a la data de presentació de la sol·licitud.  
Article 29. Informació i publicitat  
En el supòsit d'ajudes cofinançades pel FSE, els beneficiaris estaran obligats al compliment de les disposicions sobre informació i publicitat previstes en la normativa comunitària.  
Article 30. Revisió d'expedients  
Originarà la resolució parcial o total de les subvencions concedides i procedirà, si s'escau, al reintegrament de les percebudes i l'exigència de l'interés de demora des del moment del pagament de la subvenció en els següents supòsits:  
a) L'incompliment per part dels beneficiaris dels termes, modes i condicions dels articles precedents, i també de les obligacions que assumisquen una vegada acceptades aquelles.  
b) Haver sigut declarada la desqualificació del centre especial d'ocupació, mitjançant resolució expressa de l'òrgan competent.  
En qualsevol cas, no podran efectuar-se lliuraments de pagament als esmentats centres quan es troben sotmesos a expedient de desqualificació, que hauran de ser resolts en un termini màxim de tres mesos des de l'inici.  
c) Incórrer en qualsevol dels supòsits de l'article 47.9 de la Llei d'Hisenda Pública de la Generalitat Valenciana.  
L'esmentada resolució parcial o total requerirà perquè s'hi adopte, l'obertura d'expedient, del qual es donarà audiència als interessats, i serà òrgan competent el mateix que dictà la resolució ja existent.  
En el cas que s'exigisca el reintegrament total o parcial de la subvenció, aquest haurà de produir-se en el termini dels quinze dies següents al de la notificació de la resolució.  
El falsejament o l'ocultació de dades i documents, en allò que afecte substancialment a la concessió o lliurament de fons públics, originarà, a més, la deducció de responsabilitats en l'ordre jurisdiccional pertinent.  
DISPOSICIONS FINALS  
Primera  
La concessió i quantia de les ajudes regulades en aquesta ordre estarà condicionada, a més d'estar-ho al compliment dels requisits que en cada cas s'indiquen, a l'existència de crèdit pressupostari adequat i suficient a aquesta finalitat, habilitat en els pressupostos de la Generalitat Valenciana vigents en l'exercici de 1997.  
Segona  
Podran acollir-se a les ajudes regulades en aquesta ordre tots els supòsits previstos en aquesta que s'hagen efectuat des de l'1 de gener de 1997.  
Tercera  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desplegament i l'aplicació del que estableix aquesta ordre.  
Quarta  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 19 de juny de 1997  
El conseller d'Ocupació, Indústria i Comerç  
DIEGO SUCH PÉREZ